Mthethwa soek benoemings vir Erfenisraad | Netwerk24
Die Erfenisraad is volgens nhc.org.za 'n statutêre organisasie wat sedert 26 Februarie 2004 verantwoordelik is om Suid-Afrika se erfenis te bewaar, omdat dit 'n integrale onderdeel van nasiebou en die nasionale identiteit is.
Volgens 'n mediaverklaring sal die Erfenisraad se direksie uit vyf lede bestaan – wat al vyf self deur Nathi Mthethwa, minister van sport, kuns en kultuur, aangestel sal word.
" 'n Persoon wat as direksielid in die Erfenisraad aangestel wil word, moet die nodige bekwaamheid, ervaring of belangstelling in erfenis hê," lui die verklaring.
"Wanneer benoemings ingedien word, moet dit in gedagte gehou word dat die benoemde kandidaat oor 'n wye kennis van erfenis moet beskik – ook bestuur, finansies, regskennis, kennis van bemarking en skakelwerk, geldinsameling, opvoedkundige en kulturele/maatskaplike navorsing, asook spesifieke kennis van die werk wat die NHC verrig, en 'n gewilligheid om gemeenskapsdiens te doen."
Enigiemand wat 'n geskikte kandidaat wil benoem, moet benewens 'n motivering met die kandidaat se volle naam, adres en telefoonnommer, ook die kandidaat se CV met drie verwysings, 'n ondertekende brief waarin die kandidaat sy of haar bereidwilligheid bevestig, en gesertifiseerde afskrifte van kwalifikasies en 'n ID-dokument indien.
Benoemings moet die direkteur-generaal van die departement sport, kuns en kultuur voor 12 Oktober bereik. Dit kan aan Nthabiseng Apies na die adres Departement van sport, kuns en kultuur, Privaatsak X897, Pretoria, 0001 gepos word. Dit kan ook per e-pos na phindiwen@dsac.gov.za gestuur word.